Har du planer om at handle ind i Bilka i Aalborg nu på lørdag 11. september, kan du også overveje at blive vaccineret samme sted mod covid-19. For ifølge Salling Group, der står bag Bilka og Føtex, åbner der pop-up-vaccinationssteder ved 16 af landets 19 Bilka-butikker den 11. september. Her kan kunder, medarbejdere og øvrige borgere komme forbi og blive vaccineret uden forudgående tidsbestilling. Vaccinationstilbuddet sker i samarbejde med Sundhedsstyrelsen, der håber på, at især mange flere unge og borgere i udvalgte boligområder vil komme med i vaccinationsprogrammet. - Vi er rigtig glade for den store opbakning fra detailhandlen til at hjælpe med i vaccinationsindsatsen, så de sidste, herunder særligt de unge, kan blive vaccineret. Mange af os har vores daglige gang i butikker. Samtidig er detailhandlen en branche med rigtig mange unge medarbejdere. Derfor er detailhandlen en vigtig brik i puslespillet med at sikre, at alle ved, at de har et tilbud om gratis vaccination og får en nem mulighed for at gøre brug af det, siger Søren Brostrøm, direktør i Sundhedsstyrelsen. Samlet set har 75,4 procent af befolkningen påbegyndt deres vaccinationsforløb. Det svarer til cirka 4,4 millioner personer, viser tal fra Statens Serum Institut (SSI). I alt 72,5 procent af befolkningen regnes nu som færdigvaccineret. Det er cirka 4,2 millioner borgere. Det er ikke muligt at blive vaccineret i Bilka i Hjørring.

Opsummering:
På lørdag 11. september kan borgere blive vaccineret i udvalgte Bilka'er henover hele landet. Her vil personale fra regionerne stå klar med vaccinationer til de, der ønsker en vaccine, men endnu ikke har fået den. Det sker i samarbejde med Sundhedsstyrelsen for at udbrede vaccinationsprogrammet til endnu flere borgere.